钦定古今图书集成/明伦汇编/氏族典/第163卷 > 《廖用贤尚友录》 > 桓彝
## 钦定古今图书集成/明伦汇编/氏族典/第163卷 > 《廖用贤尚友录》 > 桓彝

按《晋书桓彝传》：“彝字茂伦，谯国龙亢人，汉五更荣之
九世孙。性通朗，早获盛名，有人伦识鉴。少与庾亮深
交，雅为周𫖮所重。𫖮尝叹曰：‘茂伦嵚崎历落，固可笑
人也’。起家州主簿。赴齐王冏义，拜骑都尉。元帝为安
东将军，板行逡遒令。寻辟丞相中兵属，累迁中书郎，
尚书吏部郎，名显朝廷。于时王敦擅权，嫌忌士望，彝”
以疾去职。明帝将伐王敦，拜彝散骑常侍，引参密谋。
及敦平，以功封万宁县男，补宣城内史。在郡有惠政，
为百姓所怀。苏峻之乱也，彝纠合义众，欲赴朝廷。寻
王师败绩，彝闻而慷慨流涕。进屯泾县，遣将军俞纵守兰石。峻遣将韩晃攻之，纵力战死。晃因进军攻彝，
彝固守经年，势孤力屈。贼曰：“彝若降者，当待以优礼。”
将士多劝彝伪降，更思后举，彝不从。辞气壮烈，志节
不挠。城陷，为晃所害，年五十三。贼平，追赠廷尉，谥曰
简。咸安中，改赠太常。